Objava enotnega dokumenta iz člena 94(1)(d) Uredbe (EU) št. 1308/2013 Evropskega parlamenta in Sveta ter sklica na objavo specifikacije proizvoda za ime v vinskem sektorju

(2020/C 170/09)

V skladu s členom 98 Uredbe (EU) št. 1308/2013 Evropskega parlamenta in Sveta (1) je ta objava podlaga za uveljavljanje pravice do ugovora zoper vlogo v dveh mesecih od datuma te objave.

ENOTNI DOKUMENT

„SOLTVADKERTI“

PDO-HU-02171

Datum vloge: 28. 4 2016

1. Ime za registracijo

„Soltvadkerti“

2. Vrsta geografske označbe

ZOP – zaščitena označba porekla

3. Kategorije proizvodov vinske trte

1. Vino

4. Peneče vino

4. Opis vina

Belo vino

Vino bledo zelene ali zelenkasto rumene barve z diskretno aromo cveta trte ter dolgim močno kiselkastim in trpkim pookusom.

* Za največji delež skupnega alkohola in najvišjo vsebnost skupnega žveplovega dioksida se uporabljajo omejitve, določene v zakonodaji EU.

Splošne analitske lastnosti Največji delež skupnega alkohola (v vol. %) Najmanjši delež dejanskega alkohola (v vol. %) 11,5 Najnižja vsebnost skupnih kislin 5,5 g/l, izraženega kot vinska kislina Najvišja vsebnost hlapnih kislin (v miliekvivalentih na liter) 18 Najvišja vsebnost skupnega žveplovega dioksida (v miligramih na liter)

Vino iz sušenega grozdja

Vino zlatorumene barve s kompleksno aromo, visoko vsebnostjo naravnega sladkorja, polno, kremasto teksturo ter kompleksnim okusom in vonjem, ki spominjata na med in zrelo ali suho sadje.

* Za največji delež skupnega alkohola in najvišjo vsebnost skupnega žveplovega dioksida se uporabljajo omejitve, določene v zakonodaji EU.

Splošne analitske lastnosti Največji delež skupnega alkohola (v vol. %) Najmanjši delež dejanskega alkohola (v vol. %) 9 Najnižja vsebnost skupnih kislin 5,5 g/l, izraženega kot vinska kislina Najvišja vsebnost hlapnih kislin (v miliekvivalentih na liter) 18 Najvišja vsebnost skupnega žveplovega dioksida (v miligramih na liter)

Peneče vino

Sveže, lahko, zračno, srednje intenzivno peneče vino bledo zelene ali svetle zelenkasto rumene barve z obstojnimi mehurčki ter diskretno cvetličnim, močnim, živahnim, poživljajočim, kiselkastim in značilno sadnim okusom in vonjem, ki sta značilna za sorto ezerjó.

* Za najvišjo vsebnost skupnega žveplovega dioksida se uporabljajo omejitve, določene v zakonodaji EU.

Splošne analitske lastnosti Največji delež skupnega alkohola (v vol. %) 13 Najmanjši delež dejanskega alkohola (v vol. %) 10 Najnižja vsebnost skupnih kislin 5,5 g/l, izraženega kot vinska kislina Najvišja vsebnost hlapnih kislin (v miliekvivalentih na liter) 18 Najvišja vsebnost skupnega žveplovega dioksida (v miligramih na liter)

5. Enološki postopki

(a) Osnovni enološki postopki

Belo vino in vino iz sušenega grozdja

Pomembne omejitve pri proizvodnji vin:

— grozdje mora biti predelano na dan trgatve,

— stiskanje se lahko opravi zgolj s serijskimi stiskalnicami,

— potrebno je čiščenje mošta,

— potrebna je nadzorovana fermentacija mošta pri največ 18 °C.

Peneče vino

Pomembne omejitve pri proizvodnji vin:

— potrebna je fermentacija v steklenicah ali posodah,

— druga fermentacija traja vsaj tri mesece,

— nadaljnje zorenje v posodah traja vsaj šest mesecev,

— zorenje v steklenicah traja vsaj tri mesece.

Metoda gojenja vinske trte, razmik in število rodnih očes

Pridelovalne prakse

Dovoljene so naslednje gojitvene oblike vinske trte:

— rez na glavo,

— nizek, srednje visok ali visok kordon.

Gostota vinske trte mora biti vsaj 4 000 trsov na hektar, razdalja med posameznimi trsi pa vsaj 0,8 m. Stopnja manjkajočih trsov in delež tujih trsov v vinogradu skupaj ne smeta preseči 10 % števila trsov ob zasaditvi.

Določitev datuma trgatve

Pridelovalne prakse

Datum začetka trgatve določi skupnost proizvajalcev vina „Soltvadkerti“ na podlagi preizkusnega obiranja, ki se izvede vsak teden od 1. avgusta. Proizvodov iz grozdja, obranega pred datumom začetka trgatve, ki ga je določila skupnost proizvajalcev vina, ni mogoče tržiti z oznako zaščitene označbe porekla „Soltvadkerti“. Datum trgatve je objavljen v obliki obvestila skupnosti proizvajalcev vina.

Najnižja vsebnost sladkorja in najmanjši delež potencialnega alkohola v grozdju

Pomembni omejitvi pri proizvodnji vin

Najnižja vsebnost naravnega sladkorja v grozdju je po madžarski lestvici za grozdni mošt (pri 17,5 °C) 17 za belo vino, 20 za vino iz sušenega grozdja in 16 za peneče vino.

Najmanjši delež potencialnega alkohola v grozdju (v vol. %, pri 20 °C) je 10,6 za belo vino, 12,83 za vino iz sušenega grozdja in 9,87 za peneče vino.

(b) Največji donosi

Vino in peneče vino

70 hl/ha

Donos grozdja

10 000 kg grozdja na hektar

6. Razmejeno geografsko območje

Območja znotraj upravnih meja občine Soltvadkert, ki so glede na kataster vinogradov uvrščena v razreda I in II.

7. Glavne sorte vinske trte

Ezerjó – kolmreifler

Ezerjó – korponai

Ezerjó – szadocsina

Ezerjó – tausendachtgute

Ezerjó – tausendgute

Ezerjó – trummertraube

8. Opis povezave

Naravni dejavniki (vino in peneče vino)

Proizvodno območje, ki leži med Donavo in Tiso, se razlikuje od okoliške regije. Njegove ekološke značilnosti v glavnem določa nizka lega. Večina območja je na nadmorski višini 110–120 m. Teren je raven, razlike v nadmorski višini ne presegajo 10–15 m.

Za proizvodno območje je značilen aluvialni pesek z osnovnimi travniškimi tlemi in občasnimi apnenčastimi nanosi puhlice. Peščena tla se običajno hitro segrejejo in s svojimi svetlejšimi barvami bolje odsevajo sončno svetlobo, kar pripomore k zorenju grozdja. Zaradi več kot 75-odstotne vsebnosti kremena so tla odporna proti trtni uši. Hranilna zmožnost podtalja pa zaradi vsebnosti mineralov pozitivno vpliva na kakovost grozdja.

Podnebne razmere proizvodnega območja določa celinsko podnebje, za katero so značilna predvsem vroča poletja in mrzle zime. Povprečna temperatura se giblje okrog 10–11 °C. Povprečna osončenost je 2 100 ur na leto. Na leto pade v povprečju 500–550 mm padavin, kar večinoma zadostuje za potrebe grozdja, čeprav padavine niso enakomerno razporejene čez leto. Na podnebje na proizvodnem območju pozitivno vpliva jezero Soltvadkert.

Človeški dejavniki (vino)

Pridelava grozdja za proizvodnjo vina „Soltvadkerti“ sega v 18. stoletje. Lokalni prebivalci so z vztrajnostjo in trdim delom osončene in vetru izpostavljene peščene sipine spremenili v rodovitno proizvodno območje. Njihova skrbnost in talent sta se prenašala iz roda v rod in razvila se je uspešna kultura pridelave grozdja in drugega sadja.

Lokalne ekološke razmere, uporabljena sorta vinske trte in strokovno znanje lokalnih prebivalcev so pripomogli k precejšnjemu povečanju proizvodnje vina „Soltvadkerti“. Lokalni prebivalci in vinogradniki skrbijo za ohranjanje proizvodnje grozdja in tradicije ter slovesa vin „Soltvadkerti“. Gonilna sila te proizvodnje so postale družinske vinske kleti, ki delujejo na tem območju. Omejevanje proizvodnje in določanje datumov trgatve sta bila odločilna pri razvoju tehnik pridelave grozdja. Proizvodnja vina temelji na reduktivnih tehnikah, to pa je še nadgrajeno s staranjem v sodih.

Ezerjó je zgodovinska madžarska sorta vinske trte za proizvodnjo belih vin, ki je postala pomembna sorta na območju Soltvadkert v vinorodni regiji Kunság. Ta sorta je posebna in edinstvena, ker se lahko uporablja za proizvodnjo vina, vina iz sušenega grozdja ali penečega vina.

Predstavitev in prikaz vzročne povezave (vino)

— Proizvodno območje pomembno vpliva na značilnosti vina na naslednje načine:

— apnenčasta tla pozitivno vplivajo na sestavo kislin grozdja;

— mineralnost podtalja krepi njegov močan značaj;

— izmerjene kumulativne temperature med rastno sezono in pozitiven učinek osončenosti pripomorejo k zorenju grozdja in razvoju vsebnosti sladkorja, ravnovesje med kislino in alkoholom pa vinu daje harmoničnost;

— temperatura jezera Soltvadkert učinkuje izravnalno, saj ureja razpoložljivost podzemnih voda in ustvarja ugodne stopnje vlažnosti. Gladina podzemne vode je blizu površja, tako da jo lahko korenine trte brez težav vsrkajo. Zaradi osončenosti in ugodne oskrbe s podzemno vodo se grozdje enakomerno razvija, kar zagotavlja stalno visoko kakovost v gojenju vinske trte. To zmanjšuje vlogo posebnosti letnika in omogoča proizvodnjo visokokakovostnega vina iz grozdja enake kakovosti skoraj vsako leto;

— zaradi tehnik pridelave grozdja z omejitvijo proizvodnje in določitvijo datuma trgatve je za območje značilna posebna kakovost, ki jo lokalni proizvajalci dodatno krepijo s kombinacijo reduktivne pridelave vina in staranja v sodih. Ta posebnost se kaže predvsem v harmoničnosti vin s posebno sestavo kislin in visoko kislostjo ter žametnem okusu vin iz te sorte;

— z naravno izsušitvijo se sladkor v grozdju skoncentrira, to pa zagotavlja vsebnost preostalega naravnega sladkorja v vinih in vinu daje polno, kremasto teksturo.

Človeški dejavniki (peneče vino)

S posebno sestavo kislin, visoko kislostjo, diskretnimi in hkrati posebnimi značilnostmi ter zmernim deležem alkohola je sorta ezerjó idealna za proizvodnjo penečega vina. Tehnologijo za pridelavo penečega vina iz vina, proizvedenega iz 100 % grozdja sorte ezerjó, so lokalne vinske kleti razvile nedavno. Proizvod je edinstven zaradi lastnosti grozdja, ki se prideluje na tem območju, uporabe reduktivnih tehnik pridelave vina ter tradicionalne fermentacije in staranja v steklenicah.

Predstavitev in prikaz vzročne povezave (peneče vino)

— Okolje predvsem zaradi posebnosti peščenih tal pomembno vpliva na značilnosti penečega vina na naslednje načine:

— zaradi apnenčastih tal ima peneče vino posebno delikatno sestavo kislin;

— ker se grozdje trga zgodaj, so kisline penečega vina živahne in poživljajoče;

— mineralnost podtalja krepi njegov močan značaj;

— temperatura jezera Soltvadkert učinkuje izravnalno, saj ureja razpoložljivost podzemnih voda in ustvarja ugodne stopnje vlažnosti. Gladina podzemne vode je blizu površja, tako da jo lahko korenine trte brez težav vsrkajo. Zaradi osončenosti in ugodne oskrbe s podzemno vodo se grozdje enakomerno razvija, kar zagotavlja stalno visoko kakovost v gojenju vinske trte. To zmanjšuje vlogo posebnosti letnika in omogoča proizvodnjo visokokakovostnega penečega vina iz grozdja stalne kakovosti skoraj vsako leto;

— izmerjene kumulativne temperature med rastno sezono in pozitiven učinek osončenosti pripomorejo k zorenju grozdja, s čimer peneče vino pridobi sadni značaj;

— predelava vina s hitro reduktivno tehnologijo ohranja svežo aromo sorte in mu hkrati zagotavlja elegantno barvo. Tako je avtolizna aroma, ki nastaja med proizvodnjo penečega vina, diskretna.

9. Bistveni dodatni pogoji

Pravila o označevanju – splošna pravila o označevanju

Pravni okvir:

nacionalna zakonodaja

Vrsta dodatnega pogoja:

dodatne določbe o označevanju

Opis pogoja:

imena krajev, ki se lahko uporabijo za označevanje manjših geografskih enot: Csábor, Szarvaskút-dűlő in Kútágas-dűlő. Ime kraja se lahko uporabi samo, če je bilo 100 % vina proizvedenega iz grozdja, pridelanega v navedenem kraju.

Povezava na specifikacijo proizvoda

https://boraszat.kormany.hu/soltvadkert

(1) UL L 347, 20.12.2013, str. 671.